**Sammenhengende skrift**

**Bærland skole**

På 1.trinn lærte vi å skrive alle bokstavene i alfabetet. I år skal vi lære å sette disse bokstavene sammen. Læreren skriver nå sammenhengende på tavla, elevene har fått en introduksjon i sammenhengende skrift og vi vil øve på dette minst 20 min hver uke.

Vi kommer ikke til å prioritere å snakke om sammenhengende skrift på foreldremøtet, derfor legger vi heller ut dette skrivet. Her kan dere lese om hvorfor vi trenger håndskrift og hvordan vi skriver sammenhengende. Det er også lenket opp en instruksjonsvideo fra youtube. Her vises det hvordan alle bokstavene skal skrives og siste del viser hvordan vi henger bokstavene sammen.

Vi ser at flere elever har tilegnet seg litt dumme vaner når de skriver (eks at de starter feil plass på bokstavene, skriver “omveier”, holder blyanten på en ugunstig måte osv). Dette prøver vi å avlære dem på skolen, men vær gjerne litt bevisst på dette hjemme også.

**Hvorfor trenger vi håndskrift?**

* Et robust kommunikasjonsmiddel
* Signatur
* Skrive notater
* Enkelte eksamener (universitetet)
* En del av kulturarven (brev og dokumenter)
* Skrive huskelapper
* Skrive beskjeder
* Håndskrift forsterker læringsprosessen

**Hvordan skrive sammenhengende?**

[Instruksjonsfilm](https://www.youtube.com/watch?v=cGJxX8uZnx8) i stavskrift (obs! Vi skriver liten b og liten p «lukket» på Bærland):

https://www.youtube.com/watch?v=cGJxX8uZnx8

Hovedregler:

* Bokstavene «bor i forskjellige etasjer». Stuebokstaver, loftsbokstaver og kjellerbokstaver.
* Loftsbokstaver er de bokstavene som er høyere enn andre: l, k, d, h, b, t.
* Kjellerbokstaver er de bokstavene som bor på og under linja: g, q, p, y, j.
* Alle bokstavene bor i stua, men noen bokstaver bor kun i stua: a, c, e, i, m, n, o, r, s, u, v, w, x, z, æ, ø, å.
* Alle store bokstaver bor i stua og på loftet.
* Den lille f’en er spesiell. Den er den eneste som bor i alle tre etasjer – altså over, på og under linja.
* De store bokstavene henger aldri sammen med andre bokstaver.
* j, g, y, q henger ikke sammen med andre bokstaver.
* Ved bokstaven f må vi slippe blyanten og henge neste bokstav sammen med den vannrette streken.
* Prikken over i’en og j’en settes på etter at hele ordet er skrevet ferdig.
* Streken over t’en og rundingen over å’en settes på etter at hele ordet er skrevet ferdig.